
A toll-like receptorok és a posztkondicionálás interakciója mesenterialis keringési zavarokban

Bevezetés. A vékonybél ischaemiás-reperfúziós (I-R) károsodása leggyakrabban az arteria mesenterica superior (AMS) elzáródásának következtében alakul ki. A reperfúzió kezdetén alkalmazott posztkondicionálás (a szerv reperfúzióját megelőzően végzett rövid időtartamú, repetitív reperfúziós- reokklúziós ciklusok) a vékonybél károsodás kivédésére alkalmas módszer. A toll-like receptorok (TLR), mint a természetes immunválasz részei, az I-R károsodás patofiziológiájában fontos szerepet játszanak. Célkitűzésünk a posztkondicionálásnak a bél TLR expressziójára-, lokális redox homeosztázisára, valamint a szisztémás immunológiai státuszra kifejtett hatásának vizsgálata volt.
Módszerek. Hím Wistar patkányokon az AMS 60 perces kirekesztését 360 perc reperfúzió követte. Az állatokat három csoportba osztottuk: áloperált (SHAM), I-R kontroll (IR), valamint posztkondicionált (PC). A szabad reperfúzió kezdetén posztkondicionálást végeztünk hat, váltakozó – egyenként 10 másodperces – reperfúziós –, és reokklúziós ciklusok alkalmazásával. A reperfúzió végén vér-, és szöveti mintavétel történt további hisztológiai vizsgálat és TLR mRNS expresszió meghatározása céljából. A nyálkahártya kaparékból a lokális redox státusz meghatározását végeztük. Továbbá szérum IL-6 és TNF-a koncentrációk mérése történt.
Eredmények. Az I-R kontroll csoporthoz képest a posztkondicionált csoport esetén mérsékeltebb szöveti károsodást, magasabb (p<0,05) TLR mRNS expressziót, valamint alacsonyabb IL-6 (p=0,002) és TNF-a (p=0,004) szérumkoncentrációt észleltünk. A posztkondicionálás a bél-nyálkahártya redox státuszát kedvezõen befolyásolta. Növekedett a szabad –SH csoportok mennyisége (I-RDuodenum: 1,41±0,24 mmol/l; I-RJejunum: 1,44±0,2 mmol/l; I-RIleum: 1,31±0,31 mmol/l; PCD: 1,88±0,13 mmol/l; PCJ: 2,04±0,47 mmol/l; PCI: 1,65±0,18 mmol/l) és nőtt a H+-donációs aktivitás (I-RD: 76±13%; I-RJ: 71±9%; I-RI: 56±22%; PCD: 93±6%; PCJ: 83±15%; PCI: 69±10%) is. Továbbá emelkedett a nyálkahártya teljes redukáló képessége (I-RD: 256±52 AS/g; I-RJ: 233±33 AS/g; I-RI: 231±46 AS/g; PCD: 304±66 AS/g; PCJ: 324±65 AS/g; PCI: 294±41 AS/g).
Következtetések. A kezelés hatásosnak bizonyult a bél TLR mRNS expressziójának befolyásolásában; mindemellett egyaránt mérsékelte az AMS elzáródását követően fellépő ischaemiás-reperfúziós bélkárosodás mértékét.



